CELEX: 62020TN0293
Language: lt
Date: 2020-05-18 00:00:00
Title: Byla T-293/20: 2020 m. gegužės 18 d. pareikštas ieškinys byloje Ruiz-Ruiz / Komisija

6.7.2020   
            
            
               LT
            
            
               Europos Sąjungos oficialusis leidinys
            
            
               C 222/43
            
         
      2020 m. gegužės 18 d. pareikštas ieškinys byloje Ruiz-Ruiz / Komisija
      
      (Byla T-293/20)
      (2020/C 222/47)
      Proceso kalba: italų
      
         Šalys
      
      
         Ieškovė: Vanesa Ruiz-Ruiz (Alkmaras, Nyderlandai), atstovaujama advokato M. Velardo
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo panaikinti:
      
                  —
               
               
                  2019 m. gegužės 23 d. sprendimą neleisti jai dalyvauti konkurse EPSO/AD/371/19 dėl nepakankamos profesinės patirties,
               
            
                  —
               
               
                  2019 m. rugsėjo 20 d. sprendimą atmesti prašymą peržiūrėti sprendimą neleisti dalyvauti konkurse EPSO/A/371/19,
               
            
                  —
               
               
                  2020 m. vasario 7 d. sprendimą atmesti administracinį skundą, pateiktą pagal Pareigūnų tarnybos nuostatų 90 straipsnio 2 dalį.
               
            Priteisti iš Komisijos bylinėjimosi išlaidas.
      
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi trimis pagrindais.
      
                  1.
               
               
                  Ieškinio pirmasis pagrindas grindžiamas akivaizdžia vertinimo klaida ir pranešimo apie konkursą pažeidimu.
                  
                              —
                           
                           
                              Šiuo klausimu nurodoma, kad nepaisant dviejų vidaus gynimo priemonių (atrankos komisijai pateikto prašymo dėl patikrinimo ir administracinio skundo pagal Pareigūnų tarnybos nuostatų 90 straipsnio 2 dalį), iki šiol nėra aišku, kokio specialaus profesinės patirties reikalavimo neatitiko ieškovė.
                           
                        
            
                  2.
               
               
                  Ieškinio antrasis pagrindas grindžiamas lygybės principo pažeidimu.
                  
                              —
                           
                           
                              Šiuo klausimu teigiama, kad atrankos komisija turi pareigą užtikrinti, kad visi kandidatai būtų vertinami taikant tas pačias objektyvias sąlygas, kad vertinimo kriterijai būtų vienodi ir vienodai taikomi visiems kandidatams. Tačiau nukrypdama nuo pranešimo apie konkursą atrankos komisija neužtikrino objektyvaus ir nepriklausomo specialiųjų reikalavimų vertinimo, o šis vertinimas neatitiko konkurso lex specialis.
                              
                           
                        
            
                  3.
               
               
                  Ieškinio trečiasis pagrindas grindžiamas pareigos motyvuoti ir susijusio šalių procesinio lygiateisiškumo principo (Europos Sąjungos pagrindinių teisių chartijos 47 straipsnis) pažeidimu.
                  
                              —
                           
                           
                              Šiuo klausimu teigiama, kad atrankos komisija pernelyg glaustai motyvavo ginčijamą sprendimą atmesti ieškovės prašymą dėl patikrinimo. Be bendro pobūdžio teiginių ir nuorodų į atrankos kriterijus nedetalizuojant jų turinio, ieškovei nebuvo pateikta jokio aiškaus paaiškinimo, kad ji galėtų suprasti dėl jos priimto sprendimo priežastis. Ieškovė mano, kad iš tikrųjų patikrinimas nebuvo atliktas ir taip buvo pažeista jos teisė į gynybą ir pats pranešimas apie konkursą, kuriame patikrinimas buvo numatytas kaip kandidato apsaugos priemonė.
                           
                        
                              —
                           
                           
                              2019 m. rugsėjo 20 d. paskyrimų tarnybos sprendimas taip pat nemotyvuotas, nes jame nebuvo nurodyti papildomi kriterijai, kuriuos nustatė atrankos komisija ir kurie nebuvo minimi pranešime apie konkursą, taip pat visiškai nepaminėta konkreti ieškovės profesinė patirtis, nepaisant to, kad atrankos paraiškoje ji tiksliai aprašyta. Be to, paskyrimų tarnyba nesirėmė išsamiomis faktinėmis ir teisinėmis aplinkybėmis, nes atsižvelgė tik į pirminį 2019 m. gegužės 23 d. sprendimą, neatlikdama jokių su patikrinimu susijusių analizės ir vertinimo.